Document ID: /fineweb-2-swissfilter-quality_10-filterrobots/filtered/05602.jsonl.gz/24

SARAJEVO, BANJALUKA – Sve je veći broj djece u BiH koja se vode kao nestala, a u stvari su pobjegla od kuće, najčešće zbog ovisnosti o lakim drogama, pubertetske neprilagođenosti, ali i zbog sticanja seksualnih iskustavaU Udruženju roditelja nestale djece u BiH kažu da dodatni problem u potrazi za tom djecom predstavlja i činjenica da mnogi roditelji ne prijave odmah nestanak policiji.
„Imali smo slučajeve dvoje nestale djece koja su ovisnici o narkoticima. Njihovi roditelji dvomili su se da li da prijave nestanak jer se radi o imućnim porodicama. Pored sličnih 13 slučajeva, zabilježenih u kratkom vremenskom periodu, zabilježili smo i tri slučaja djece koje je jedan od roditelja samovoljno odveo u drugu državu bez saglasnosti drugog roditelja“, kazao je Predrag Savić iz Udruženja roditelja nestale djece.
Praksa je pokazala da se ovakvi slučajevi javljaju u najvećem broju usljed poremećene komunikacije roditelja sa djecom.
Međutim, u Udruženju su zabilježili i primjere da neka djeca bježe od kuće kako bi se bavila prostitucijom.
„Bh. maloljetnica iz Visokog tražila je pomoć za dobijanje pasoša kako bi otišla u Italiju. Kao razlog zašto želi otići, navela je da se želi udati za momka koji je voli, a njena majka joj ne da saglasnost za izdavanje putne isprave. Pretpostavili smo da se radi o prevari, jer je na pitanje zašto mladoženja ne dođe po nju u BiH, vjenča je ovdje i onda vodi u Italiju dala vrlo neubjedljiv odgovor“, govori Savić.
U prilog sumnji da maloljetnice nekada odlaze u inostranstvo kako bi se bavile nezakonitim radnjama govori i slučaj M.A., takođe zabilježen u Udruženju roditelja nestale djece.
Riječ je o nestaloj djevojci koju je njen stric dugo vremena tražio.
Na stričev zahtjev, prisjećaju se slučaja u Udruženju, putem MUP-a Kantona Sarajevo i Interpola, pronađena je u pritvorskoj jedinici za maloljetnike u regionu Umbria u Italiji pod lažnim imenom, gdje se protiv nje vođena istraga za navođenje maloljetnica na prostituciju.
Njen stric je kazao da je ona uvijek bila naivna i da je najvjerovatnije nasjela na lažna obećanja za posao ili za udaju.
Stefan Feler iz EUPM-a istakao je da će oni pružiti pomoć, između ostalog, i psihološku podršku u traženju nestale djece i da treba da se uključe svi, kao i roditelji.
Gojko Vasić, načelnik Uprave Kriminalističke policije MUP-a RS, potvrdio je da u RS nema slučajeva krivičnih djela kidnapovanja, ali da ima slučajeva da djeca samovoljno odu od kuće i to najčešće zbog udaje i slabih ocjena u školi.
„Samovoljnog udaljavanja djece od svojih kuća ima, ali ne previše. To naravno ne moraju biti djeca za koju je karakteristično devijantno ponašanje. Najčešći problem je nedostatak komunikacije roditelja i djece, i svakako takve situacije zabrinu roditelje“, pojašnjava Vasić.
Sociolog Ivan Šijaković smatra da je razlog bježanja djece od kuća uslovljen generacijskom otuđenošću, odnosno nedostakom razumijevanja između roditelja i djece.
„Obično su to djeca koja nisu socijalizovana, kojoj nije posvećeno dovoljno pažnje od strane roditelja ili čiji roditelji su prestrogi. Danas je postala moda da se djeca osamostaljuju dosta mlada, pa je i to jedan od razloga“, rekao je Šijaković.
Kada je riječ o djeci koja bježe od kuće da bi se udala, Šijaković napominje da to nije normalno, te da takva djeca najčešće potiču iz siromašnih seoskih i romskih područja.
„Ta pojava je alarm da se povede briga i preduzme nešto kako bi se to spriječilo. Potrebno je donošenje zakona koji bi sankcionisao takve brakove, pa makar i divlje“, istakao je Šijaković.
Pisu Nezavisne Novine……………..